בניסיו דל טורו

בניסיו מונסרטה רפאל דל טורו סנצ'ז (בספרדית: Benicio Monserrate Rafael del Toro Sánchez; נולד ב-19 בפברואר 1967) הוא שחקן קולנוע פוארטו-ריקני. על תפקידו בסרט "טראפיק" משנת 2000, הוא זכה בפרס האוסקר, פרס גלובוס הזהב, פרס גילדת שחקני המסך ו-פרס הבאפט"א. דל טורו נולד בסאן חרמיאן, פוארטו ריקו, הוריו עורכי דין. יש לו אח גדול בשם גוסטבו. כשהיה בן 9 מתה אימו מדלקת כבד, ובגיל 12 היגר עם אביו ואחיו הגדול לפנסילבניה שבארצות הברית. בסיום לימודיו בתיכון עבר לקליפורניה והחל ללמוד מנהל עסקים באוניברסיטת קליפורניה בסן דייגו. בזמן לימודיו נרשם לחוג דרמה, שם בלט במיוחד. בעקבות הצלחתו בחוג לדרמה עזב את לימודיו לטובת לימודי משחק, החלטה שהסתיר ממשפחתו עד שהחל להשתתף בתפקידים ראשיים. את קריירת המשחק שלו החל בשנות ה-80 בתפקידים קטנים ובעיקר בתפקידי סוחר סמים או מאפיונר. ב-1987, הוא השתתף בקליפ של מדונה לשיר "La Isla Bonita". ב-1989 הייתה הפריצה שלו לתודעת הוליווד, בסרט מסדרת סרטי ג'יימס בונד, "רישיון להרוג". דל טורו היה לשחקן הצעיר ביותר ששיחק אי פעם את תפקיד הרשע בסדרה. לאחר מכן השתתף בכמה סרטי טלוויזיה. הפריצה הגדולה שלו הגיעה בסרטו של בריאן סינגר "החשוד המיידי" משנת 1995, שם שיחק בתפקיד הפושע עם בעיות דיבור. הוא זכה על התפקיד בפרס מ"אגודת הסרטים העצמאים האמריקאים". בשנת 1998 השתתף בסרט "פחד ותיעוב בלאס וגאס". לצורך גילום הדמות בסרט העלה כ-20 קילוגרם. בשנת 2000 השתתף בסרטו של סטיבן סודרברג "טראפיק", בתפקיד שוטר גבול מקסיקני. על משחקו בסרט קיבל פרס אוסקר, פרס באפט"א לשחקן הטוב ביותר בתפקיד משנה ואת פרס גלובוס הזהב. ב-2003, הופיע דל טורו בסרט "מאבק צמוד" (לצידו של טומי לי ג'ונס) ובסרטו של אלחנדרו גונסלס איניאריטו "21 גרם", עליו קיבל מועמדות לפרס אוסקר לשחקן המשנה הטוב ביותר. בשנת 2005, הוא הופיע בסרט "עיר החטאים" שביימו והפיקו פרנק מילר ורוברט רודריגז. בשנת 2007 כיכב בסרט "דברים שאבדו לנו באש" בו גילם את ג'רי סאנבורן, עורך דין שהתמכר להרואין. ב-2008 גילם את דמותו של המהפכן הארגנטינאי ארנסטו צ'ה גווארה בסרט "צ'ה", אותו גם הפיק. את הסרט ביים סטיבן סודרברג. על תפקיד זה זכה בפרס השחקן הטוב בפסטיבל קאן ובפרס גויה. בשנת 2013 גילם את דמותו של אמריקאי ילידי בסרט "Jimmy P", שהוקרן בפסטיבל קאן כחלק מהתחרות הרשמית. בשנת 2014 גילם את דמותו של פבלו אסקובר בסרט הפשע הביוגרפי "אסקובר: גן עדן אבוד" לצד ג'וש האצ'רסון. באותה שנה גם שיחק בסרט הספרדי "יום מושלם", המספר על אנשי או"ם שהגיעו לבלקנים כדי לסייע לבני המקום בתום מלחמות יוגוסלביה בתחילת שנות ה–90. בשנת 2015 דל טורו שיתף פעולה עם אמילי בלאנט וג׳וש ברולין בסרט "סיקאריו" (באנגלית: Sicario), מותחן פעולה אמריקאי, שביים דני וילנב וכתב טיילור שרידן. בשנת 2018 גילם תפקיד ראשי במיני-סדרה "הבריחה מדנמורה" מבית שואוטיים, המבוססת על בריחתם של שני אסירים ממתקן כליאה בכפר דנמורה שבפאתי מדינת ניו יורק. על תפקידו במיני-סדרה, קיבל דל טורו מועמדות לפרס אמי לשחקן הטוב ביותר במיני-סדרה. במאי 2018, היה חבר בצוות השיפוט בפסטיבל קאן, והצטרף לכמה עשרות אנשים שהתקבצו ליד הביתן הפלסטיני בפסטיבל, לדקת דומייה לזכרם של יותר מ–60 מפגינים שנהרגו באותו השבוע מאש צה"ל במהלך העימותים בגבול ישראל–רצועת עזה. הנוכחים שילבו ידיים ועמדו בדממה לאות סולידריות עם מאבקו של העם הפלסטיני לחירות וצדק, נכתב בהודעה שפרסם לאחר מכן צוות הביתן. בשנת 2021 שיחק בסרט "הכרוניקה הצרפתית", דרמה קומית שכתב וביים וס אנדרסון. לדל טורו וקימברלי סטיוארט, מעצבת אופנה ובתו של רוד סטיוארט,למרות שלא נישאו,יש בת משותפת,דלילה, שנולדה ב-21 באוגוסט 2011. בנוסף לאזרחות האמריקאית שלו, יש לו מנובמבר 2011 גם אזרחות ספרדית בזכות מוצא משפחתו. מדיה וקבצים בנושא בניסיו דל טורו בוויקישיתוף בניסיו דל טורו, במסד הנתונים הקולנועיים IMDb (באנגלית) בניסיו דל טורו, באתר "אידיבי", מאגר הידע העברי לקולנוע ישראלי ועולמי בניסיו דל טורו, באתר AllMovie (באנגלית) בניסיו דל טורו, באתר Box Office Mojo (באנגלית) בניסיו דל טורו, במסד הנתונים הקולנועיים KinoPoisk (ברוסית) בניסיו דל טורו, באתר MusicBrainz (באנגלית) בניסיו דל טורו, באתר Discogs (באנגלית) בניסיו דל טורו, באתר אנציקלופדיה בריטניקה (באנגלית) סיימון הטנסטון, הגרדיאן, עכבר העיר, שחקן גרילה, באתר הארץ, 12 בדצמבר 2008 אנדרו פאלבר, הגרדיאן, ראיון, בניסיו דל טורו משקיף מהצד על קובה, באתר הארץ, 10 ביולי 2012 אמיר קמינר, ביג בניסיו, באתר ynet, 25 בספטמבר 2015 ירון פריד, כל המוזות ברחו מהעיר, חדשות, 4 ביולי 1989 נסים דיין, ‏נפתולי המבוך האנושי, באתר גלובס, 21 במרץ 2001 נסים דיין, ‏עוד פעם סיפורים מצטלבים, באתר גלובס, 11 באפריל 2001 נסים דיין, ‏קתולים על מים סוערים, באתר גלובס, 18 במרץ 2004 אלן רידינג, ניו יורק טיימס, האלי ברי חושבת שהוא סקסי, באתר הארץ, 3 באוקטובר 2007 תמרה שרייבר, ‏בניסיו דל טורו יגלם בסרט חדש את צ'ה גווארה, באתר גלובס, 30 בנובמבר 2008 גרג גולדסטין, רויטרס, צ'ה גווארה לא מושך קהל, באתר הארץ, 7 באוגוסט 2008 איתמר זהר, למה בניסיו דל טורו מגלם אינדיאני?, באתר הארץ, 20 במאי 2013 נירית אנדרמן, סרט בכיכובם של בניסיו דל טורו וטים רובינס יפתח את פסטיבל "סרטים בערבה", באתר הארץ, 26 באוקטובר 2015 נירית אנדרמן, פסטיבל קאן: בניסיו דל טורו ועוד עשרות מחו נגד הרג המפגינים בעזה, באתר הארץ, 18 במאי 2018 אורון שמיר, "הכרוניקה הצרפתית": מתי במאי הופך לקלישאה של עצמו?, באתר הארץ, 2 בדצמבר 2021 עכבר העיר, שבועה, באתר הארץ, 16 בספטמבר 2006 אורי קליין, "סיקאריו": סוף סוף סרט פעולה אינטליגנטי, באתר הארץ, 25 בספטמבר 2015